Wainui vou Waratahs met vyfkuns | Netwerk24
12 Junie 2021 15:38
Vyf drieë deur dié spoedvraat, waarvan twee in die eerste helfte en 'n driekuns ná die omdraaislag, het die Nieu-Seelanders tot 'n oorwinning met 40-7 oor die Australiërs gehelp.
Die Chiefs se vierkuns-held Sean Wainui probeer die bal uitgee in hul kragmeting met die Waratahs. Foto: Getty Images
Wainui sal dié wedstryd nog baie lank onthou.
Die aksie was maar net 'n paar minute aan die gang toe hy die eerste keer agter die doellyn gaan kuier het. Die Chiefs het 'n aanskoulike agterlynbeweging geloods, waartydens die bal deur die hande versprei is voordat die heelagter Kaleb Trask vir Wainui weggestuur het langs die kantlyn af.
Wainui het sy tweede drie in dié 16de minuut afgerond ná die bal van 'n oorheersende skrum af links versprei is en hy manalleen die verdediging geklop het.
'n Geelkaart aan Lachlan Boshier nadat die flank 'n rolmaalbeweging afgetrek het, het die Waratahs darem lig in die tonnel gegee. Hulle het die meeste daarvan gemaak toe Mark Nawaqinatawase sy span se eerste drie van die wedstryd gedruk het nadat hy 'n kruis-veldskop deur Will Harrison uit die lug gepluk en neergedruk het.
Wainui het homself egter vroeg in die tweede helfte weer onder die driedrukkers bevind toe hy sy driekuns behaal het.
En hy was nog nie klaar nie. Drie nr. 4 het gevolg ná die losskakel Bryn Gatland hom van besit voorsien het, en nr. 5 is gedruk van die laaste beweging in die wedstryd.
Vir die Waratahs was die uitslag een waaraan hulle nou reeds gewoond is. Hulle kon nog geen oorwinnings in enige reeks in 2021 behaal nie. – Sportredaksie